
הכנסת התשע-עשרה
נוסח לא מתוקן

מושב שני
<פרוטוקול מס' 342>
מישיבת ועדת הכלכלה
יום שלישי, ט"ז באב התשע"ד (12 באוגוסט 2014), שעה 12:45
<סדר היום:>
<בקשת פטור מהקמת תאגיד מים לפי סעיף 6א(ג) לחוק תאגידי מים וביוב, התס"א-2001 – המועצה המקומית נאות חובב>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	יוסי בנישתי
	–
	אגף תקציבים, מינהל לשלטון מקומי, משרד הפנים

	אורית מלמד
	–
	ממונה מיסוי מוניציפאלי, משרד הפנים

	יחזקאל ליפשיץ
	–
	סמנכ"ל תשתיות אנרגיה ומים, משרד התשתיות הלאומיות, האנרגיה והמים

	אלון מסר
	–
	רכז מים וחקלאות, אגף התקציבים, משרד האוצר

	עו"ד ניר וילנר
	–
	סגן היועצת המשפטית, רשות המים והביוב

	אנדרי אוזן
	–
	ראש המועצה המקומית תעשייתית נאות חובב

	עמירם דרורי
	–
	גזבר המועצה המקומית תעשייתית נאות חובב


<ייעוץ משפטי: >
אתי בנדלר
<מנהלת הוועדה:>
לאה ורון
<רישום פרלמנטרי:>
אירית שלהבת
<בקשת פטור מהקמת תאגיד מים לפי סעיף 6א(ג) לחוק תאגידי מים וביוב, התס"א-2001 – המועצה המקומית נאות חובב>
<היו"ר אבישי ברוורמן:>
רבותי, נערוך פה דיון ממצה, שלא יארך יותר מ-5 דקות להערכתי, אלא אם כן תהיה פה איזו התייחסות מסוימת. על סדר היום בקשת פטור מהקמת תאגיד מים לפי סעיף 6א(ג) לחוק תאגידי מים וביוב, התס"א-2001 – המועצה המקומית נאות חובב. 
מכיוון שאני רואה פה את ידידי אנדרי אוזן, כשהגעתי בשנת 1990 לבאר-שבע, והייתי בה 16 שנים, אנדרי אוזן היה שותף וחבר – גם כשהיה סגן ראש העירייה, וחשבנו אפילו שהוא יהיה ראש עירייה – ועשה הרבה מאוד דברים טובים, אבל הוא קיבל עכשיו תפקיד שהוא עושה אותו נאמנה. אני זכיתי להיות המגשר עוד לפני שהוא נכנס לתפקיד. היום נאות חובב באמת מתקדמת בצורה בלתי רגילה. לכן הפטור הזה הגיוני. תיכף יסבירו אותו. 

בהזדמנות זו, איפה אלון מסר? שלום מר מסר. אלון מסר פנה אלי ואמר לי: יש עוד גוף אחד שקוראים לו תפן. אמרתי לו: "תפדל, בבקשה". אלא מה, נרדמתם עוד פעם בלילה. 

<אתי בנדלר:>
לשם כך יש לילות, אדוני...

<אלון מסר:>
התעכבנו קצת בתהליך. 

<היו"ר אבישי ברוורמן:>
לכן נעביר היום את הבקשה של נאות חובב ונצטרך לכתת את רגלינו פעם נוספת בשביל תפן. אני כבר אומר מראש שאנחנו מתכוונים לתת פטור גם לתפן, מה שניתן לנאות חובב. מי יציג את זה?
<לאה ורון:>
הפנייה היא של שר הפנים ולכן נציגי משרד הפנים הם שצריכים להציג את הבקשה.  

<היו"ר אבישי ברוורמן:>
מר בנישתי, גברת מלמד, מי שרוצה יציג את זה, בבקשה. 

<אורית מלמד:>
חוק תאגידי מים וביוב מטיל חובה על רשות מקומית להעביר את הפעלת משק המים והביוב בתחומה לידי תאגיד, כאשר סעיף 6א(ג) לחוק מסמיך את שר הפנים לפטור מהחובה הזאת, וזה טעון הסכמה של שר האוצר, שר התשתיות ואישור ועדת הכלכלה, וזה צריך להיעשות מטעמים מיוחדים. 
אנחנו סבורים שקיימים טעמים מיוחדים שמצדיקים את מתן הפטור – פירטנו את זה במכתב –בגלל המאפיינים המיוחדים של המועצה המקומית נאות חובב שהיא מועצה מקומית תעשייתית. קודם כול, מבחינת הניהול של משק המים והביוב – הוא מנוהל על-ידה ברמה סבירה. אנחנו לא רואים שום יתרון להעביר את זה לידי חברה. וגם בשל המאפיין העיקרי שלה, שהיא בעצם מועצה תעשייתית ללא אזורי מגורים וללא תושבים בתחומה. 
<היו"ר אבישי ברוורמן:>
אני במקרה מכיר את המקום הזה לפני ולפנים. אלון מסר ממשרד האוצר, אתה תומך בזה?

<אלון מסר:>
כן. שר האוצר תומך בבקשה וחתום עליה. אנחנו חושבים שיש פה טעמים מיוחדים. בנוסף למה שנציגת משרד הפנים אמרה, צריך להגיד שבמועצה תעשייתית גם המינוי של חברי המועצה שונה מאשר ברשות מקומית. לא מדובר בבחירות ציבוריות אלא המועצה ממונה על-ידי שר הפנים. יש נציגי ממשלה שגם חברים במועצת הרשות המקומית. אנחנו לא רואים שזה יפגע. 

<היו"ר אבישי ברוורמן:>
יפה. 

<אתי בנדלר:>
כמה מועצות תעשייתיות יש?

<אלון מסר:>
שתיים. 

<אתי בנדלר:>
שתיים בסך הכול, נאות חובב ותפן. 

<היו"ר אבישי ברוורמן:>
הם ותפן, ובזה אנחנו מסיימים. עוד מישהו רוצה להגיד משהו נגד העניין או לטובת העניין?

<אורית מלמד:>
רק הערה, ביקשנו לתת את זה ל-5 שנים ואחר-כך לעוד 5 שנים. זה בגלל דרישה של משרד התשתיות. 

<אתי בנדלר:>
מה הטעם לכך?

<היו"ר אבישי ברוורמן:>
מה הטעם? מי מייצג את משרד התשתיות?

<יחזקאל ליפשיץ:>
אנחנו מציעים ליצור איזון. בעצם עמדת רשות המים היתה לתת פטור זמני שיסתיים אחרי כמה שנים ואילו עמדת משרד האוצר היתה לתת פטור קבוע. אנחנו מציעים לתת משהו שימזג את שתי האפשרויות בעצם. 

<היו"ר אבישי ברוורמן:>
אתם בגישה הסובייטית, של תוכנית חומש, תוכנית חמש שנתית. 

<יחזקאל ליפשיץ:>
אני לא יודע שהסובייטים חשבו על 5 שנים. 

<היו"ר אבישי ברוורמן:>
כך תמיד זה היה בברית-המועצות, תוכניות חומש. זה היה התכנון הסובייטי.

<אתי בנדלר:>
מה יקרה לקראת תום אותן 5 שנים?

<יחזקאל ליפשיץ:>
כרגע אנחנו עורכים, כפי שהוועדה בוודאי יודעת, בחינה של כל נושא התאגידים, תאגידי המים והביוב, נושא שעלה לדיון כאן בוועדה לא מעט פעמים. לכן אנחנו מציעים שהפטור יינתן ל-5 שנים והפטור יתחדש אוטומטית. הפטור יהיה פטור קבוע מייד בתום 5 השנים, אלא אם כן אחד משלושת השרים – שר הפנים, שר התשתיות או שר האוצר – יתנגד. 

<אתי בנדלר:>
הייתי מציעה לתת פטור ל-5 שנים, ואם רוצים להאריך תבואו עוד פעם. מדוע בחקיקת משנה לעשות דרכים כאלה ואחרות? אני מציעה לתת פטור ל-5 שנים. אפשר אמנם היה "להחליק" את זה כאן, אבל העיקרון הוא שהכנסת נותנת פטור קבוע או נותנת פטור לתקופה מוגבלת. אבל אם היא נותנת פטור חלקי, זאת אומרת לתקופה מוגבלת, אז ראוי שהיא תהיה ב-loop של מקבלי ההחלטה לגבי הארכה לאחר מכן. 
<היו"ר אבישי ברוורמן:>
קיבלתי. בבקשה, אדוני, יושב-ראש מועצת נאות חובב. 

<אנדרי אוזן:>
קודם כול, צהרים טובים לכולם. תודה על הדיון המהיר. 

אני מבקש להתייחס לנקודה שהעלה נציג משרד התשתיות והאנרגיה לגבי הפטור שהוא כביכול ל-5 שנים. ההצעה שלהם היתה להאריך את זה אוטומטית במידה ולא יהיו התנגדויות. יצא מכך שאנחנו נקבל פטור ל-5 שנים. אני חושב שזה לא הגיוני, ואגיד לכם מדוע. אנחנו דנים בעניין הפטור מתאגיד – אני יכול להגיד לכם כראש מועצה – יותר מ-4 שנים, בגלל כל הבירוקרטיה, החל מרשות המים והסברים לכל העולם ומפגשים, ובסוף קיבלנו כבר בקדנציה הקודמת פטור משר הפנים ושר האוצר, מה שלא חייב את משרד התשתיות. 

<היו"ר אבישי ברוורמן:>
מר אוזן, אני מחזק אותך. 

<לאה ורון:>
זה הגיע לוועדת הכלכלה בתקופה שלפני הבחירות. 

<אנדרי אוזן:>
זה הגיע לוועדת הכלכלה ואז היושב-ראש אמר לי שצריך עכשיו לפי החוק להמתין עד שיחליטו השרים החדשים. לְמה אנחנו מובילים? הרי במה עוסקת המועצה התעשייתית נאות חובב? היא עוסקת בנושא שפכים בלבד. אז למה "לתזז" אותנו, "לתזז" את הוועדה ו"לתזז" את הפקידוּת? הרי אם זה נכון היום- - -

<היו"ר אבישי ברוורמן:>
אני אומר לך בצורה ברורה, אם משרד התשתיות יוריד את הבקשה שלו – כי אני לא רוצה להתחיל להיכנס לריב בין השרים – אתן עכשיו, כפי שהציעו משרד האוצר ומשרד הפנים, פטור קבוע. 

<אנדרי אוזן:>
תנו לנו פטור קבוע כדי שלא תהיה דחייה עוד פעם. 

<היו"ר אבישי ברוורמן:>
אבל בשביל זה אני צריך את ההסכמה של משרד התשתיות, כי אני הולך להחליט עכשיו. אם שר התשתיות נתן הוראה לקבוע 5 שנים אני לא רוצה להיכנס ביניהם. 

<אנדרי אוזן:>
אולי השר לא ידע שכפועל יוצא מזה- - -

<היו"ר אבישי ברוורמן:>
זה שהשר לא יודע לא אומר. הוא אחראי. יש לך הצעה?
<אלון מסר:>
היום דה פקטו העובדה שלא ניתן למועצה פטור לא שינתה בשום צורה. לא היתה איזו סנקציה או משהו כזה כנגד הרשות. זה לא שינה משהו בפועל. 

<אנדרי אוזן:>
אגיד לך מה החשש. מי שלא הקים תאגיד "מקורות" עיקלו את החשבונות שלו. הגענו לשרים והגענו לכל העולם ומלואו. 

<אלון מסר:>
הם אומרים שזה לא כך. 

<אנדרי אוזן:>
סליחה, "מקורות" עיקלו חשבונות. אולי הוא לא מודע לכך. תבדוק את מה שאני אומר לך. 

<לאה ורון:>
יש חשש שיעקלו חשבונות. 

<היו"ר אבישי ברוורמן:>
אנדרי אוזן אתה אמרת בבירור. רבותי, אני צריך לקבל תשובה מיידית. אם משרד התשתיות מוכן להוריד את ההסתייגות שלו, נאשר פטור קבוע, אצביע על זה וסיימנו. אם משרד התשתיות עומד בעמדתו, אלך על הפטור ל-5 שנים ואתם תחזרו לפה בעוד 5 שנים. אלה שתי האפשרויות, כך או כך. 

<יחזקאל ליפשיץ:>
כלומר, העמדה היא שמכיוון שהפטור הזה לא יכול להתחדש באופן אוטומטי לאחר 5 שנים- - - 

<היו"ר אבישי ברוורמן:>
נכון, אז יחזרו לוועדה. 

<יחזקאל ליפשיץ:>
האם תאפשרו לי לערוך בדיקה קצרצרה?

<היו"ר אבישי ברוורמן:>
בבקשה, אני נותן לך, תתקשר בטלפון ותחזור אלינו. 

<(הישיבה נפסקה בשעה 13:00 ונתחדשה בשעה 13:03.)>
<היו"ר אבישי ברוורמן:>
רבותי, היום כנראה יום של חוכמה. אם כך, נלך לפטור קבוע. אני מעלה את זה להצבעה. אני מאשר את זה פה אחד. 

ברוכים תהיו. תודה רבה. להתראות. 

<אנדרי אוזן:>
תודה רבה לכולם. 

<הישיבה ננעלה בשעה 13:05.>
